UKKO.fi ja Suomen Uusyrityskeskukset ry yhteistyöhön

Valtaosa (84 %) UKKO.fi-laskutuspalvelun käyttäjistä harkitsee yrittäjäksi ryhtymistä. Tästä syystä UKKO.fi ja Suomen Uusyrityskeskukset (SUK) ry ovat päättäneet ryhtyä yhteistyöhön, jonka avulla kevytyrittäjien siirtyminen yrittäjäksi tehdään mahdollisimman joustavaksi ja vaivattomaksi.

– Itsensä työllistäminen on yhä useammalle varteenotettava vaihtoehto tulevaisuudessa. Kevytyrittäjyys on hyvä polku yrittäjyyteen. Laskutuspalvelujen käyttö opettaa yrittäjiksi aikoville myös työn hinnoittelua. Asiakkaalta laskutettava summa ei ole sama kuin työntekijän itselleen saama korvaus, toteaa Suomen Uusyrityskeskukset ry:n toimitusjohtaja Jari Jokilampi.

Tilastokeskus arvioi, että vuonna 2015 15–64-vuotiaita itsensä työllistäjiä oli Suomessa 157 000.

UKKO.fi ja SUK ry aikovat myös tilastoida yrittäjiksi siirtyviä laskutuspalveluiden käyttäjiä sekä uusyrityskeskuksista neuvontaa hakevia, mutta kuitenkin kevytyrittäjyyden valitsevia henkilöitä. Tilastoinnin avulla kartoitetaan kevytyrittäjyyden vaikutusta aloittavien yrittäjien yritystoimintaan.

– Oman yritysidean kokeilu on laskutuspalvelun kautta riskitöntä ja helppoa. Asiakaskunnan vakiintuessa ja liikevaihdon kasvaessa siirtyminen yrittäjäksi on luonnollinen jatkumo kevytyrittäjyydelle, siksi yhteistyön tiivistäminen Suomen Uusyrityskeskukset ry:n kanssa on tärkeää, sanoo toimitusjohtaja Ukko KumpulainenUKKO.fi:stä.

Lisätietoja:

UKKO.fi
Ukko Kumpulainen
p. 040 842 9985
ukko.kumpulainen@ukko.fi
Suomen Uusyrityskeskukset ry
Jari Jokilampi, toimitusjohtaja
p. 0500 731 445
jari.jokilampi@uusyrityskeskus.fi

UKKO.fi on Suomen suurin laskutuspalvelu, jonka kautta yksityishenkilöt voivat myydä omaa osaamistaan ilman yrityksen perustamista. Vuonna 2012 perustetun SLP Groupin tarjoamalla UKKO.fi-verkkopalvelulla on jo yli 24 000 aktiivista käyttäjää. [www.UKKO.fi](http://www.UKKO.fi)

Uusyrityskeskukset ympäri Suomen tarjoavat maksutonta ja luottamuksellista neuvontaa yritystoimintaa suunnitteleville ja aloittaville yrittäjille. Suomessa on 31 uusyrityskeskusta ja niillä yhteensä 85 palvelupistettä. Suomen Uusyrityskeskukset ry on alueellisten uusyrityskeskusten kattojärjestö. [www.uusyrityskeskus.fi](http://www.uusyrityskeskus.fi)